Draadkarman gee SAL vlerke met sy blikvliegtuig | Netwerk24
Deur Charles Smith 28 Mei 2020 05:47
Seun Diphoko met die SAL-vliegtuig wat hy van draad en blik gemaak het. Die vliegtuig kom kompleet met 'n Covid-19-masker. Foto: Charles Smith
Seun Diphoko, meester-draadkarbouer van Theunissen, het 'n spoggerige SAL-vliegtuig van draad, blik en skrootmateriaal gebou.
Die motore kan draai en hy het vet "tekkies" om te kan land.
Die vliegtuig spog boonop met 'n fietsliggie op die stert soos 'n regte vliegtuig, 'n valdeur vir passasiers en – tekenend van die tye – ook 'n masker op die neus om Covid-19 hok te slaan.
Soos al sy draadkarre is die meeste van die onderdele van die ashope om Theunissen. Hy gebruik snuifblikke vir wiele en trek dit met die ou buitebande van bergfietse oor om dit soos die ware Jakob te laat lyk.
Die vliegtuig is nie net nóg 'n projek vir Diphoko nie. Hy gee hiermee sy droom om tydens die inperking vir sy gesin te sorg, vlerke en hou homself besig deur verskeie draadkarre – en draadvliegtuie – te bou om homself besig te hou.
Kleinsakelui soos hy wat geld met sy hande verdien, kry geen hulp van die staat nie. Hulle moet sien en kom klaar, sê hy.
"Die polisie wil nie hê ek moet duimgooi na Bloemfontein om die karre te gaan verkoop nie. Ek bou nou genoeg om te verkoop en geld te verdien vir as ons eendag weer kan ry."
Hy het pas 'n replika van die Bloutrein vir 'n meisie in Kaapstad laat aflewer wat spesifiek 'n blou trein wou hê.
Hy gaan nou ook vir haar 'n ambulans bou, omdat haar oupa 'n ambulansbestuurder is.
Die vloot bakkies, motors, trekkers en vliegtuie wat Seun Diphoko van Theunissen tydens die inperktyd gemaak het, staan uitgestal in sy netjiese tuin voor sy huis. Foto: Charles Smith
Onder die draadkarre wat hy tydens die inperktyd voltooi het, is 'n Toyota Land Cruiser-viertrek, verskeie Toyota Hilux-, Isuzu- en Ford-bakkies, 'n groot vragmotor met 'n sleepwa en 'n paar John Deere-trekkers.